Man vas wat onwettig vuurwerke verkoopDie vuurwerke waarop beslag gelê is. Foto: SAPD ŉ 60-jarige man is Donderdag in die Durban-omgewing in hegtenis geneem nadat hy glo onwettig vuurwerke in ŉ winkel verkoop het. Kol. Thembeka Mbhele, provinsiale polisiewoordvoerder van KwaZulu-Natal, het gesê die Durbanse polisie se bomeenheid het die man omstreeks 11:30 in Pinetown se sentrale sakegebied in hegtenis geneem. “Polisiebeamptes was op roetinepatrollie in die gebied toe hulle opmerk vuurwerke word in die winkel verkoop,” het Mbhele gesê. “Die beamptes het gaan ondersoek instel en die winkeleienaar gevra om sy lisensie te wys dat hy vuurwerke mag verkoop. Die polisie het toe vasgestel die lisensie is vervals.” Die polisie het die man dadelik in hegtenis geneem en beslag gelê op die vuurwerke, met ŉ geskatte straatwaarde van R350 000. Die man moet binnekort in die hof verskyn.